Document ID: 32012R0198

KOMISIJAS ĪSTENOŠANAS REGULA (ES) Nr. 198/2012
(2012. gada 8. marts),
ar ko 2012. zvejas gadam nosaka Savienības izņemšanas un pārdošanas cenas Padomes Regulas (EK) Nr. 104/2000 I pielikumā uzskaitītajiem zvejas produktiem
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Padomes 1999. gada 17. decembra Regulu (EK) Nr. 104/2000 par zivsaimniecības un akvakultūras produktu tirgu kopīgu organizāciju (1) un jo īpaši tās 20. panta 3. punktu un 22. pantu,
tā kā:
(1)
Regulā (EK) Nr. 104/2000 paredzēts, ka, pamatojoties uz produkta svaigumu, izmēru vai svaru un sagatavošanas veidu un piemērojot attiecīgajai produktu kategorijai noteikto pārrēķina koeficientu, katram no I pielikumā uzskaitītajiem produktiem jānosaka Savienības izņemšanas un pārdošanas cenas tādā līmenī, kas nepārsniedz 90 % no attiecīgās orientējošās cenas.
(2)
Izkraušanas vietās, kas atrodas ļoti tālu no galvenajiem patēriņa centriem Savienībā, izņemšanas cenas var reizināt ar korekcijas koeficientiem. Visu attiecīgo produktu orientējošās cenas 2012. zvejas gadam tika noteiktas ar Padomes Regulu (ES) Nr. 1388/2011 (2).
(3)
Lai netraucētu intervences sistēmas darbību 2012. gadā, šī regula būtu jāpiemēro ar atpakaļejošu spēku no 2012. gada 1. janvāra.
(4)
Šajā regulā paredzētie pasākumi ir saskaņā ar Zivsaimniecības produktu pārvaldības komitejas atzinumu,
IR PIEŅĒMUSI ŠO REGULU.
1. pants
Pārrēķina koeficienti, ko izmanto, lai aprēķinātu Regulas (EK) Nr. 104/2000 20. un 22. pantā minētās Savienības izņemšanas un pārdošanas cenas minētās regulas I pielikumā uzskaitītajiem produktiem 2012. zvejas gadā, ir noteikti šīs regulas I pielikumā.
2. pants
Savienības izņemšanas un pārdošanas cenas, ko piemēro 2012. zvejas gadā, un produkti, uz kuriem tās attiecas, ir noteikti II pielikumā.
3. pants
Izņemšanas cenas, ko 2012. zvejas gadā piemēro izkraušanas vietās, kuras atrodas ļoti tālu no galvenajiem patēriņa centriem Savienībā, korekcijas koeficienti, kurus izmanto šo cenu aprēķināšanai, un produkti, uz kuriem šīs cenas attiecas, ir noteikti III pielikumā.
4. pants
Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.
To piemēro no 2012. gada 1. janvāra.
Šī regula uzliek saistības kopumā un ir tieši piemērojama visās dalībvalstīs.
Briselē, 2012. gada 8. martā

Labels: 2
6